
REFERAT
Privind aprobarea rezultatului final al evaluării managementului instituţiilor publice de cultură din subordinea Consiliului Local al Municipiului Timişoara: Teatrul German de Stat, Teatrul Maghiar de Stat „Csiky Gergely”, Filarmonica „Banatul” şi Casa de Cultură a Municipiului Timişoara


În temeiul art. 108 din Constituţia României, republicată şi al art.49 din Ordonanţa de urgenţă a Guvernului nr.189/ 2008 privind managementul instituţiilor publice de cultură,aprobată şi completată prin Legea nr.269/ 2009, Guvernul României a adoptat hotărârea nr.1301 din 2 decembrie 2009. Astfel, datorită multiplelor modificări legislative apărute în evaluarea managementului instituţiilor publice de cultură, s-a impus o procedură nouă de evaluare şi ca atare Consiliul Local al Municipiului Timişoara a aprobat prin HCL nr.68/ 23.02.2010 un nou regulament de evaluare a managerilor acestor instituţii, iar prin HCL nr.69/ 23.02.2010, HCL nr.70/ 23.02.2010, HCL nr.71/ 23.02.2010 s-au aprobat componenţa comisiilor de evaluare pentru instituţiile teatrale (Teatrul German de Stat, Teatrul Maghiar de Stat „Csiky Gergely”), muzicale (Filarmonica „Banatul”) şi respectiv pentru aşezăminte culturale (Casa de Cultură a Municipiului Timişoara).

În baza actelor normative de mai sus managerii instituţiilor publice de cultură din subordinea Consiliului Local au depus rapoartele de activitate pentru anul 2010, respectiv pentru perioada 2006- 2010 în cazul managementului Filarmonicii Banatul, care au fost înaintate comisiilor de evaluare spre analiză, iar secretariatele comisiilor au întocmit referatele de analiză, iar în luna martie a avut loc evaluarea managementului instituţiilor de cultură, pe baza analizei raportului de activitate şi în proba de interviu.


În urma evaluării s-au acordat note pentru proba I (analiza raportului de activitate) şi proba II (interviul) şi s-a constat că au fost respectate clauzele din contractul de management încheiat cu Primarul Municipiului Timişoara, propunându- se continuarea managementului pentru Teatrul German de Stat, Teatrul Maghiar de Stat „Csiky Gergely” şi Casa de Cultură a Municipiului Timişoara, iar în cazul Filarmonicii Banatul membrii comisiei de evaluare au recomandat prezentarea de către manager a unui nou proiect de management (conform art. 44 din OUG nr.189/ 2008).


Anexăm prezentului referat rapoartele privind evaluarea comisiilor, grilele de punctaj, fişele de evaluare, rezultatul final, procesele verbale.


Având în vedere cele de mai sus propunem Consiliului Local al Municipiului Timişoara aprobarea rezultatului final al evaluării managementului instituţiilor publice de cultură din subordinea Consiliului Local al Municipiului Timişoara: Teatrul German de Stat, Teatrul Maghiar de Stat „Csiky Gergely”, Filarmonica „Banatul” şi Casa de Cultură a Municipiului Timişoara.

